Ивански
Ива̀нски е село в Североизточна България. То се намира в община Шумен, област Шумен.

География 
Село Ивански е разположено на 16 км югоизточно от Шумен.

История 
Теренни обхождания по средното течение на Камчия разкриват селищна могила от втората половина на халколита, с диаметър около 120 м и височина 12 – 15 м, разположена върху естествено възвишение в циганската махала на селото. В землището на селото е разкрита и тракийска гробница.

Старото име на селото е Злокучане.

Население 
Численост на населението според преброяванията през годините:

Етнически състав

Преброяване на населението през 2011 г. 
Численост и дял на етническите групи според преброяването на населението през 2011 г.:

Религии 
В селото се изповядва източното православие. Храмът носи името „Света Троица“ и е построен през 1912 г.

Обществени институции 
В селото има читалище с библиотека.

Културни и природни забележителности 
 Уникална тракийска могила в близост до главния път. Гробничният комплекс се състои от две гробници, едната от които напълно запазена в оригиналния си вид. Датират се от последната четвърт на 4 век пр.н.е.
 Манастирът „Св. св. Петър и Павел“ е разположен в местността „Манастирите“ между шуменските села Ивански и Златар. Той е построен на мястото на стар манастир от римско време, който е бил разрушен с идването на турците през 14 век. В началото на миналия век на това място не е имало гора. Там имал нива местният земеделец Рачо Калоянов. Според някои разкази той бил бездетен, според други имал деца – близначета, които починали. Взел си хранениче – момиче, което също починало. А нивата не раждала, независимо какво сеели – било царевица, жито, боб... Местната пророчица Бона Велинова казала на Рачо, че нивата не дава плод, защото е на мястото на бивш манастир, точно върху манастирския храм. Той бил неверник, но след като сънувал три пъти подред един и същи сън, в който някой го подканвал да дари нивата си за манастир, защото иначе ще умре – той повярвал на знамението. И дал нивата си, за да се построи манастира. Събрали се местни християни, с наличните си средства – коне, волове, каруци – докарали материали, забили на мястото един кръст и започнали да копаят. Разкопали нивата и наистина намерили каменните основи на старата църква. Построили параклис. По-късно събрали пари и издигнали нова църква, а намерените стари основи с надпис положили в основата ѝ. Годината била 1937.

Редовни събития 
 Сборът на селото се провежда през последната неделя на октомври.

Личности родени в Ивански 
 Иван Драгоев (политик) (1912 – ?), български политик от БКП
 Янко Русев (р. 1958), български щангист, олимпийски шампион
 Славчо Вълчанов Славов (1940 – 2013), професор богослов-библеист

Източници 

Села в област Шумен
Населени места в община Шумен